Marko Hamilo Helsingissä 21.9.2020.
**Marko Hamilo** (s. 1968) on suomalainen toimittaja ja tietokirjailija. Vuoteen 2015 saakka hän toimi tiedetoimittajana ja kirjoitti pääasiassa yleistajuisia tiedeaiheisia juttuja muun muassa *Helsingin Sanomiin*, *Vihreään Lankaan*, *Suomen Kuvalehteen* sekä *Tiede*-lehteen.

*Tiede*-lehden yhteyteen hän kirjoitti *Skeptikon päiväkirja* -blogia vuosina 2008–2014. Vuodesta 2015 lähtien Hamilo on keskittynyt politiikkaan ja kirjoittanut muun muassa *Perussuomalainen*-paperilehteen ja *Suomen Uutiset* -verkkolehteen. Hän toimi tammi–huhtikuussa 2017 oikeistolaisen *Oikea Media* -vastamedian päätoimittajana.

Tausta
------

Hamilo on suorittanut perusopintoja psykologiassa, sosiologiassa ja filosofiassa Helsingin yliopistossa. Hän on kertonut lopettaneensa psykologian opinnot, koska hän totesi niiden olevan "soopaa". Sittemmin Hamilo on kertonut olevansa kiinnostunut evoluutiopsykologian malleista ihmisen ja yhteiskunnan selittämisessä.

Yhteiskunnallinen vaikuttaminen
-------------------------------

1990-luvulla Hamilo toimi nuorsuomalaisissa ennen puolueen lakkauttamista. Hamilo tuli aluksi tunnetuksi psykoterapian sekä tieteellisesti huonosti perusteltujen pseudotieteiden, mukaan lukien ilmastodenialismin, kriitikkona. Myöhemmin Hamilo on profiloitunut maahanmuuton, islamin ja punavihreyden kriitikkona sekä arvokonservatismin puolustajana.

Hamilo käytti käsitettä punavihreä kupla pamfletissaan *Punavihreä kupla: Perussuomalaiset ja media*, jonka perussuomalainen Suomen Perusta -ajatuspaja julkaisi vuonna 2015. Pamfletissa Hamilo väitti lanseeranneensa käsitteen *Perussuomalainen*-lehden numerossa 8–9/2014 julkaistussa kirjoituksessaan *Helsingissä Kalliossa muhii punavihreä kupla*, mutta häntä ennen ilmausta olivat käyttäneet ainakin *City*-lehden toimittaja Antti Pikkanen 2012 ja Helsingin kaupungin nuorisojohtaja Tommi Laitio 2013.

Pamfletissaan Hamilo muodosti kyseisen samanmielisten kuplan käsitteen erilaisista arvomaailmaa ja elämäntapaa koskevista tilastotiedoista koostamalla. Hänen mielestään se oli yksinkertainen kaupunkimaantieteellinen havainto. Hamilon punavihreä kupla -käsite ei pelkästään kuvaillut pääkaupungin asukkaita, vaan se oli selitys siihen, miksi tiedotusvälineet vastustavat perussuomalaisia. Hamilo järkeili, että tämä punavihreä kupla vaikuttaa tiedotusvälineiden toimintaan joukkoharhan kaltaisesti, koska tiedotusvälineet ovat vasemmistovihreiden hallitsemia.

Vuonna 2017 Hamilo perusti yhdessä Jukka-Pekka Rahkosen ja Joonas Konstigin kanssa *Oikea Media* -nimisen verkkolehden.

Vuoden 2020 tammikuussa Hamilo aloitti Suomen Perusta -ajatuspajan toiminnanjohtajana. Ajatuspaja julkaisi Jukka Hankamäen teoksen *Totuus kiihottaa,* ja Hamilo sanoi seisovansa kirjan pääväitteiden takana. Työsuhde päättyi vuonna 2021, kun Simo Grönroos palasi ajatuspajan toiminnanjohtajaksi.

Hamilo oli ehdokkaana vuoden 2021 kuntavaaleissa perussuomalaisten listalta Helsingissä. Hän sai 121 ääntä eikä tullut valituksi.

Teokset
-------

* Hamilo, Marko (toim.): *Älkää säätäkö päätänne – häiriö on todellisuudessa: Suomalaisen psykokulttuurin kritiikki*. Helsinki: Gummerus, 2007. ISBN 978-951-20-7202-6.
* *Luonnollisesti hullu*. Helsinki: Avain, 2011. ISBN 978-951-692-787-2.
* Vihavainen, Timo & Hamilo, Marko & Konstig, Joonas (toim.): *Mitä mieltä Suomessa saa olla. Suvaitsevaisto vs. arvokonservatiivit*. Helsinki: Minerva, 2015. ISBN 978-952-312-123-2.
* *Punavihreä kupla: Perussuomalaiset ja media*. Helsinki: Suomen Perusta, 2015. ISBN 978-952-7145-06-7. Teoksen verkkoversio (pdf).

Lähteet
-------

1. ↑  Hamilo Marko Avain.  Arkistoitu 1.10.2015. Viitattu 30.9.2015.
2. ↑  Tiedetoimittajat ja politiikka *Skeptikon päiväkirja*.
3. ↑  Tiina Örn: Tietokirjailija: Muukalaisviha on ihmiselle ominaista *Vantaan Sanomat*.  Arkistoitu 5.5.2019. Viitattu 5.5.2019.
4. ↑  "Käsitys muslimien maltillisesta enemmistöstä on illuusio" - tiedetoimittaja Marko Hamilo hämmentää keskusteluja.  *Etelä-Suomen Sanomat*, 2016, nro 6.4.
5. ↑  Pikkanen, Antti: Anu Silfverberg *City*.  18.1.2012. Viitattu 2.5.2022.
6. ↑  Saavalainen, Heli ja Harju, Jukka: Abu-Hanna kirjoituskohusta: Suomi ei kestä kritiikkiä ulkomaalaisilta *Helsingin Sanomat*.  2.1.2013. Viitattu 2.5.2022.
7. ↑  Perussuomalainen 8–9/2014
8. ↑   s. 19
9. ↑   ss. 21-22
10. ↑  JK: Oikea Media: Uusi verkkomedia on aloittanut toimintansa *Joonas Konstig*.  31.1.2017. Viitattu 26.2.2017.
11. ↑  He omistavat kohutun Oikea Median: Kirjailija, toimittaja – ja mies, joka lopettaisi muslimien maahanmuuton *Suomenkuvalehti.fi*.  8.2.2017. Viitattu 29.10.2017.
12. ↑  PS-ajatuspajan uudeksi johtajaksi "punavihreän kuplan" havainnut tiedetoimittaja Marko Hamilo *Suomen Uutiset*.  17.1.2020. Viitattu 17.1.2020.
13. ↑
14. ↑  Suomen Perustan Grönroos ihmettelee punavihreiden fanaatikkojen aatteen lujuutta: "Mikään fakta maahanmuuton taloudellisista tai turvallisuuteen liittyvistä ongelmista ei kiinnosta heitä" *Suomen Uutiset*.  3.9.2021. Perussuomalaiset rp. Viitattu 15.9.2021.
15. ↑

Aiheesta muualla
----------------

* Skeptikon päiväkirja. Hamilon Blogspot-blogi tammikuusta 2014 alkaen.
* Skeptikon päiväkirja. Hamilon blogi Tiede-lehdessä (4.1.2014 asti).
* Örn, Tiina: Tietokirjailija: Muukalaisviha on ihmiselle ominaista (Arkistoitu – Internet Archive) Vantaan Sanomat. 5.7.2011.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |